बिना अनुमोदन लगाईं एलईडी लोकार्पण कर गए प्रभारी मंत्री
पॉलीक्लीनिक, ई-वैक्सीन सेंटर का भी लोकापर्ण
भास्कर संवाददाता | भिंड
नगर पालिका परिषद की बिना अनुमोदन के प्रदेश के राजस्व एवं जिले के प्रभारी मंत्री उमाशंकर गुप्ता ने जिला अस्पताल से शहर की सातों एलईडी का लोकार्पण कर दिया। मंत्री ने ऐसा क्यों किया, यह बात हर किसी की जुबान पर है। उधर प्रभारी मंत्री ने करीब छह करोड़ की योजनाओं का लोकापर्ण एवं भूमिपूजन किया।
एक निजी एडवरटाइजर द्वारा शहर में अलग-अलग स्थानों पर सात एलईडी लगाईं गईं हैं। इन पर सरकारी एवं गैर सरकारी विज्ञापन चलाए जाएंगे। इसे चलाने के लिए अभी नगर पालिका परिषद ने अपना अनुमोदन नहीं किया है। बिना अनुमोदन के ही शनिवार को जिला अस्पताल में लगी एलईडी का प्रभारी मंत्री द्वारा इसका लोकापर्ण हो गया। पीआईसी के पास जब इसका प्रस्ताव स्वीकृति के लिए पहुंचा था तब पीआईसी ने साफ लिखा था कि 20 रुपए प्रतिवर्गफीट के हिसाब से संबंधित एडवरटाइजर से किराया लिया लेकिन किराया जमा कराए बिना सीएमओ जयनारायण पारा ने 28 दिसंबर 2016 को उसे एनओसी जारी कर दी। मालूम हो कि इन एलईडी से शहर को लाभ कुछ भी नहीं उल्टे वह सरकारी योजनाओं का प्रचार करने के लिए विज्ञापन का भुगतान भी लेगा। चूंकि पूरा मामला डिजीटल इंडिया के नाम पर खेला गया, इसलिए नपा प्रबंधन समझ नहीं पाया। सीएमओ जयनारायण पारा कहते हैं कि चूंकि इस तरह की एलईडी लगाने का भिंड में पहला मामला है। हमने इसे एनओसी लगाने की एनओसी दी है। परिषद की आगामी बैठक में इसका अनुमोदन करा लिया जाएगा।
अस्पताल में एलईडी का लोकापर्ण करते प्रभारी मंत्री।
30 लाख का वैक्सीनेशन सेंटर का लोकार्पण
प्रभारी मंत्री ने जिला अस्पताल में 30 लाख से निर्मित वैक्सीनेशन सेंटर का लोकार्पण किया। इस वैक्सीनेशन सेंटर के तैयार होने से मरीजों को मुहैया कराई जाने वाली 150 प्रकार की दवाइयों को सुरक्षित रखा जा सकता है। इस मौके पर उन्होंने कायाकल्प में जिला अस्पताल के पहला नंबर आने पर आरएमओ डॉ.देवेश शर्मा सहित अस्पताल के कर्मचारियों को प्रशस्ति पत्र भेंट किए।
पॉलीक्लीनिक भवन का किया उद्घघाटन
प्रभारी मंत्री ने जिला मुख्यालय स्थित पुराना पशु चिकित्सालय परिसर में 60 लाख रूपए की लागत से नवनिर्मित पॉलीक्लीनिक भवन का उदघाटन किया। अवलोकन के दौरान अल्ट्रासाउण्ड मशीन, एक्सरे मशीन और अन्य सुविधाओं की सराहना की।
अटेर में पौने पांच करोड़ की सीसी
अटेर के सिमराव में मंत्री ने 4 . 73 करोड़ की सीसी रोड का लोकापर्ण किया। उन्होंने पंचायत भवन का भूमिपूजन भी किया। परा का पुरा में दो सीसी रोड को बनाने की घोषणा भी कर गए। सिमराव में आमजन से विकास के नाम पर भाजपा के लिए वोट भी मांग लिए। लगे हाथों उन्होंने पार्टी के वरिष्ठ नेता रमेश पाठक के घर जाकर उनसे भी मुलाकात कर डाली और अटेर चुनाव में उनसे जुटने के लिए कह गए। अटेर के कार्यक्रमों में सांसद डॉ.भागीरथ प्रसाद, विधायक नरेन्द्र सिंह कुशवाह, भाजपा प्रदेश उपाध्यक्ष अरविंद सिंह भदौरिया, संभागीय संगठन मंत्री शेलेन्द्र बरूआ तथा जिलाध्यक्ष संजीव कांकर भी उपस्थित रहे।
25 लाख का सभागार सौंपा नपा को
श्री गुप्ता ने नगर पालिका में 25 लाख रूपए की लागत से निर्मित सभागार का फीता काटकर उन्हें सुपुर्द किया। साथ ही पार्षदगणों की नाम पट्टिका लोकार्पित की। उन्होंने नपा को शहर विकास के लिए उपयुक्त मंच बताया तो सांसद डॉ.भागीरथ प्रसाद एवं विधायक नरेन्द्र सिंह ने भी नपा के कार्यों की तारीफ की।
अटेर में Rs.4.73 करोड़ की सीसी का किया उद्घाटन
hin_Deva hin_Deva bho_Deva hin_Deva hin_Deva hin_Deva mar_Deva hin_Deva hin_Deva hin_Deva bho_Deva hin_Deva hin_Deva hin_Deva awa_Deva